INDEX je sinoć objavio vijest o tome kako je njemačka televizija objavila prilog o zabrinjavajućem stanju u Nacionalnom parku Plitvička jezera, koji su njemačke kolege naslovili ''Smeće i smrad u prirodnom raju''. U prilogu se opisuje kako Plitvička jezera ekološki propadaju, kako na tom području nema funkcionalne kanalizacije, kako se u šumi oko Plitvica doslovno stvorilo jezero govana u koje otiče kanalizacija, oko kojega je umrlo drveće, a iz kojega se širi i nepodnošljiv smrad. Usred nacionalnog parka i lokacije koju je UNESCO proglasio svjetskom prirodnom baštinom. U tom petominutnom prilogu zapravo je sadržano sve ključno što objašnjava današnju propast Hrvatske koja je stvorena po ukusu HDZ-a i Franje Tuđmana.

>> Njemačka televizija upozorava da Plitvice smrde jer su pune smeća iz kanalizacije

Imamo tu, dakle, turizam kao jedini preostali profitabilan privredni sektor nakon dugoročnog uništenja hrvatskog gospodarstva u pljačkaškoj privatizaciji i tajkunizaciji po modelu 200 izabranih obitelji, pa lokalnu upravu koja niti ima dovoljne ovlasti niti previše volje uhvatiti se u koštac s problemima, državnu razinu koja je još manje zainteresirana, što logično rezultira međusobnim prebacivanjem odgovornosti i izostankom potrebne akcije, pa imamo i dio lokalaca koji na brzinu i protupropisno žele ubrati što više novaca od turista, domaće medije koji temu većinom ignoriraju i zgražanje javnosti koje uslijedi tek nakon što se netko izvana odluči Hrvatima ukazati da je totalno suludo ponašati se na takav način te da to sramoti Hrvatsku.

Plitvička jezera su naš najveći i najstariji nacionalni park

U Plitvicama imamo nešto od svjetskog značaja, no svim se snagama trudimo svesti ih na standardnu hrvatsku mjeru lopovluka, eksploatacije, nesposobnosti dugoročnog razmišljanja i nemilosrdnog uništavanja. One malobrojne domaće koji na to upozoravaju i tome se suprotstavljaju se, naravno, marginalizira i etiketira kao one koji mrze sve hrvatsko.

Plitvice su naš najstariji i najveći nacionalni park, proglašene takvim 1949. godine. Dakle, i komunistima, ali i svima prije njih, bilo je jasno o kakvoj se tu prirodnoj ljepoti radi, no u Hrvatskoj koju je stvorio HDZ na Plitvicama je napravljeno 17. jezero sastavljeno doslovno od hrvatskih govana. Hrvati su se odlučili posrati na Plitvice, neki direktno puštajući da njihova kanalizacija otiče u nacionalni park, a još veći broj njih posredno, svojim nečinjenjem i izostankom interesa da se taj problem hitno riješi, ako već nije bilo pameti da ga se predvidi i spriječi da se uopće dogodi.

Čini se da će neovisnoj hrvatskoj državi uspjeti uništiti nešto što postoji i što je nastajalo tisućama godina, prekrasan prirodni biser koji je preživio sve i svašta, ali postoji realna šansa da neće preživjeti HDZ-ovu Hrvatsku. Ako u nekom kontekstu ima smisla postaviti ono već zloglasno pitanje, koje se rado kliče oko toliko ''važnih'' tema kao što je šahovnica na registarskim tablicama, onda je to ovaj uništavanja Plitvica - jesmo li se za to borili?

Jezero govana na Plitvicama je logičan nastavak HDZ-ove politike uništavanja

Primjer jezera govana na Plitvicama zapravo je logičan nastavak politike koja se u Hrvatskoj vodi od početka devedesetih - prvo se trebalo potaracati Srbe, onda se potaracalo hrvatsku industriju, onda se potaracalo hrvatske banke, onda nezajažljivom pljačkom, korupcijom i uhljebljivanjem, te podivljalim klerikalizmom i nacionalizmom iz države potjeralo u Irsku i Njemačku stotine tisuća radno sposobnog stanovništva koji su u svakom normalnom društvu motor razvoja, a kada se sve to uništilo - što je već samo po sebi povijesno postignuće, doista bez konkurencije od stoljeća sedmog - onda se taj samouništavajući i uskogrudni impuls hrvatske nacije koji je kao primat ponašanja uspostavila HDZ-ova vladavina, taj suvremeni ustašluk, okrenuo protiv prirode. To je još jedino ostalo da se može uništiti, ostalo je uspješno apsolvirano.

U situaciji ekološke katastrofe, koja se i u trenutku dok čitate ovaj tekst događa na Plitvicama, sigurno možemo računati na one koji će prvo tvrditi da tu nikakve katastrofe nema. To što se u nacionalnom parku stvorilo jezero govana nije tako, ne vjerujte vlastitim očima, ne vjerujte vlastitom nosu. Uostalom, reći će, hrvatska govna ne smrde nego mirišu i ako kažete drugačije očito ste udbaši. UNESCO upozorava? Pa oni su poznati Jugoslaveni (nije li Neda Ritz bila nešto u UNESCO-u?) i zašto skreću pažnju sa suđenja u Münchenu?! To je uvijek prvi nivo hrvatskog nacionalizma, bezočno laganje i poricanje očitog. Kada se ispuca ta taktika, slijedi uobičajena druga - pa već je osnovano povjerenstvo koje je osmislilo mjere i one se provode, a vi širite pesimizam i nije čudo da ljudi iz Hrvatske odlaze jer ih vi tjerate. To je vrhunac HDZ-logike: nije pravi problem jezero govana na Plitvicama, pravi problem su oni koji na to ukazuju i kojima to smeta.

Resorni ministar se u vezi s Plitvicama prvenstveno bavi kadroviranjem

Morat ćemo proći sve te beskorisne faze i gubiti vrijeme da bismo nekad u budućnosti konačno došli do zaključka koji je bio jasan još jučer - Plitvice treba hitno spašavati od Hrvata i HDZ-a.

Inače, znate li čime se u kontekstu Plitvica najviše bavi resorni ministar Tomislav Ćorić? Ne trebate pogađati tri puta - bavi se kadroviranjem odnosno uhljebljivanjem. Postavio je nekog sebi bliskog za ravnatelja nacionalnog parka, što se pak nije svidjelo drugom HDZ-ovcu Darku Milinoviću, ličkom gubernatoru stranke, jer je on htio postaviti nekoga bliskog sebi. Pa su se onda njih dvojica malo posvađali. Koja su imena u igri uopće nije važno, to su idealtipski HDZ-ovci koji od stranke očekuju pozicije i plaće, a njoj daju bezgraničnu političku vjernost i glasove. Nije nikoga od njih nešto pretjerano briga za jezero govana na Plitvicama, oni se bore za luksuzna službena vozila i pozicije s kojih će moći nastaviti uhljebljivati svoje rođake i poslušnike, njihov je posao da rade na širenju jezera govana u doslovnom i metaforičkom smislu jer oni znaju kako plivati među govnima, ta oni su HDZ-ovci. To im je prirodno stanište.

Hoće li Hrvati nestati dovoljno brzo da Plitvice ipak budu spašene?

Odgovornost hrvatskog društva i hrvatskih vlasti prema Plitvicama kao svjetskoj prirodnoj baštini bi trebala biti neupitna, činjenica da je tamo napravljeno jezero govana u nekom normalnijem društvu bila bi nacionalna tema broj jedan. Padale bi ostavke, organizirali bi se prosvjedi. Čak i ako vjerujemo u tlapnju o tisućljetnom snu o hrvatskoj nacionalnoj državi - što je očita povijesna laž jer se nacije formiraju tek u 19. stoljeću - trebali bismo biti svjesni da su Plitvice mnogo starije od toga. Bile su tu i stvarale se davno prije Hrvata i davno prije Hrvatske. Ako dopustimo da Plitvička jezera budu uništena, onda smo nestanak kao država, narod i društvo neprijeporno zaslužili.

Zapravo smo se HDZ-logikom doveli do toga da bi nestanak Hrvata i Hrvatske, koji najavljuje predsjednica Grabar-Kitarović, bio možda najbolje rješenje za spas Plitvica. Teško je vjerovati da bi bilo tko drugi tko u tom scenariju preuzme kontrolu nad današnjim teritorijem RH doslovno srao na Plitvice, kako to bez srama rade Hrvati.

*Stavovi izneseni u kolumnama i komentarima su osobni stavovi autora i ne odražavaju nužno stav redakcije Index.hr portala